Worcester F 80 Distinctiones

84 Hostem triplicem habet homo

Hostem triplicem habet homo: mundum, carnem, demonem.

Et primo quidem habet homo hostem diabolum in omni statu, quia in statu culpe ipsum trahendo ad inferum, sicut lupus ouem in foueam, Lam. 3[:52]: *Venatione ceperunt me quasi avem inimici gratis*, etc.

Secundo, in statu penitentie ipsum forcius temptando et ad peccatum pro posse reuocando. Si quis dolens castrum suum amissit, colligit exercitum et nititur recuperare. Sic catus insequitur murem aufugientem, carcerarius furem recedentem, Matt. [12:45]: Spiritus ille *assumit alios spiritus* *nequiores se, et* ingressi. Quod figuratum est in Pharone prosequentem filios Israel, Exod. 15[:19]. *Dixit inimicus:*

/fol. 241ra/

*Persequar,* hominem penitentem temptando, *et comprehendam,* in peccato detinendo, *diuidam spolia,* cum ipso nequito agendo, sicut canes spoliant ossa, sic vicia virtutues.

¶ Tercio, in statu operacionis bone et gracie ipsum molestando et corumpendo, sicut venefici intoxicant cum non possunt occidere, sicut diabolus cum non possit impedire bonum opus admiscet aliquod malum, Matt. 13[:25]: *Venit inimicus* homo, *et superseminavit zizannia*. Isti hosti debemus resistere viriliter. Primum auxilium Dei et sanctorum inuocando, sicut enim facit castellanus obsessus in castro domini sui, Psal. [17:4]: *Laudans invocabo Dominum, et ab inimicis salvus ero*. Secundo, in confessione amare clamando, sicut latro uel lupus fugit audiendo clamorem, Gen. 49[:8]: *Juda, te laudabunt fratres tui: manus tua in cervicibus*. Mich. 4[:10]: Veniens in *Babilonem, ibi liberaberis*, etc. Tercio, principiis temptacionum resistendo, ignis facilius extinguitur in principio accensus. Et ante introitum porte hosti facilius resistitur hosti, Psal. [126:5]: *Non confundetur cum loquetur inimicis suis in porta*.

¶ Et nota quod tribus modis nos impugnant inimici, more corporaliter impugnancium castra vel vrbes, quandoque enim iaculantur cum machinis ad diruendum muros, quandoque cum ignibus ad comburendum fores, quandoque cum mediis ad subtrahendum cibos. Sed quid faciunt obsessi vigiles in hac parte saccos repletos paleis opponunt in muris contra ictus machinarum, et sic infirmant impetum ictuum.[[1]](#footnote-1) Sic debet temptatus et impugnatus de superbia opponere saccum et palleatum cogitando se terram et inualidum secundum illud Psal. [143:4]: *Homo vanitati similis factus est*. Et[[2]](#footnote-2) in Job [13:25]: *Stipulam siccam persequeris*. Et in Gen. [18:27]: *Loquar ad Dominum meum, cum sim pulvis et cinis*.

¶ Item si temptetur et impugnetur a malo proximo per iram opponat paleam, id est, paciencie et mitem responsionem, secundum illud sapiencie, [Prou. 15:1]: *Responsio mollis frangit iram*.

¶ Secundo modo, hostes impungant urbes vel castra per appositionem ignem ad portas, sed contra hoc obsessi demittunt sudes acutes cum trabibus infixas super impugnantes. Sic temptatus per ignem luxurie debet opponere acumen Domini iudicii breuitatem delectationis et huius.

¶ Tercio modo impugnant per impedicionem cibariorum et precisionem cana-

/fol. 241rb/

lium aquaticorum, sicut fecit Holofernes [Judith 7:6]. Sed contra illud obsessi debent sibi prouidere de victualibus et quod habeant interius puteos aquarum. Sic nititur diabolus subtrahere ab homine quem iugiter obsidet saporem et refeccionem diuine doctrine et apponi siliquas porcorum ad ruminandum, id est, varias et cogitaciones inutiles et vanas. Sicut exemplificat Anselmus in libro *De similitudinibus,* vbi comparat cor hominis molendino in quod malus minister, id est, diabolus immutit paleam, picem, et lapides, nisi vigil minister assit qui imponat bonum granum. Nam cor hominis dum vigilat non potest esse ociosum. Ideo, salubre est homini sic obsesso thesaurizare sibi victualia et poculenta ecclesiastice fidei que surgunt ex semine verbi Dei, quia sine eo homines tenderent in abominacionem et exterminum sicut dicitur, Ysai. 1[:9]: *Nisi Dominus exercituum reliquisset nobis semen*, id est, verbi sui, *quasi Sodoma et Gomorrha* fuissemus.

¶ Item triplici hoste impugnemur. Nam caro impugnat nos visco libidinis. Nam auis inuiscata laqueo facile capitur ab aucupe. Sic volupsi a demone. Item mundus vncino cupiditatis, Jer. 3[:2]: *Leua oculos tuos in directum, et vide vbi non[[3]](#footnote-3) prostrata sis*. Item diabolus laqueo obstinacionis, Ysai. 37[:20]: *Et nunc, Domine Deus*, libera *nos de manu eius*. Esth. 13[:15]: *Nunc, Domine, miserere populi tui, quia volunt nos inimici nostri perdere*.

1. At this point F 128 points out: Sic narrat Josephus in libro *Antiquitatum de obsidione Ierusalem.* [↑](#footnote-ref-1)
2. et ] *add.* et. [↑](#footnote-ref-2)
3. non ] *corr.* nunc F 80, Lambeth. [↑](#footnote-ref-3)